Lectio Divina

*fuq il-Vanġelu tal-Ħadd*

1 Ħadd tar-Randan

Sena B

Mk 1:12-15

**F’dak iż-żmien [Minnufih]**

Din is-silta tiġi dritt wara l-Magħmudija ta’ Ġesù fil-Ġordan (cfr *Mk* 1:9-11) u qabel is-sejħa tal-ewwel dixxipli (cfr 1:16-20). Dawn il-versi juru x’inhuma l-konsegwenzi immedjati tal-immersjoni ta’ Kristu fl-istorja tal-bnedmin imjassra fi dnubiethom, fejn jiġi mistqarr mill-Missier bħala *l-iben l-għażiż*, li fih isib l-għaxqa tiegħu (cfr 1:11; S 2:7; Ġen 22:2; Is 42:1). Il-«leħen» tal-Missier jiddikjara l-identità-missjoni tal-Iben bil-qawwa tal-Ispirtu li jinżel bħall-ħamiema sabiex jibda l-ministeru pubbliku tiegħu.

Żmien ir-Randan huwa l-*mument tal-inizjazzjoni*, mhux biss għall-katekumeni li jersqu lejn is-Sagramenti tal-bidu tal-ħajja Nisranija, imma wkoll għall-imgħammdin li fi spirtu ta’ ndiema jiskopru mill-ġdid il-grazzja tal-Magħmudija, jiġifieri l-identità tagħhom ta’ *ulied.* It-tieni qari matul il-Ħdud ta’ dan iż-żmien liturġiku joffru dawl dwar l-identità tagħna bħala mgħammdin: aħna *salvati* u *mnaddfin* permezz tal-ilma tal-Magħmudija (I Ħadd – *1Pt* 3:18-22); aħna *rċivejna kollox* flimkien mal-Iben hekk li ħielsa minn kull kundanna u theddida (II Ħadd – *Rum* 8:31b-34); aħna *xandara* tal-għerf u l-qawwa paradossali ta’ Kristu msallab (III Ħadd – *1Kor* 1:22-25); aħna *ħolqien ġdid*, frott il-grazzja li salvatna, li nagħmlu l-opri tajba li Alla ħejja għalina (IV Ħadd – *Efes* 2:4-10); aħna *dixxipli* ta’ Kristu ubbidjenti, li nisimgħu minnu li hu l-awtur tas-salvazzjoni ta’ dejjem (V Ħadd – *Lhud* 5:7-9).

*Fil-lejl tal-Għid se nġeddu l-wegħdiet tal-Magħmudija tagħna, biex nitwieldu mill-ġdid bħala bnedmin ġodda, grazzi għall-ħidma tal-Ispirtu s-Santu. Imma l-mixja tar-Randan, bħat-triq sħiħa tal-ħajja Nisranija, diġà tinsab kollha taħt id-dawl tal-Qawmien, li jagħti l-ħajja lis-sentimenti, l-atteġġjamenti u l-għażliet kollha ta’ min irid jimxi wara Kristu.*

Franġisku, *Messaġġ għar-Randan 2021*.

**l-Ispirtu ħareġ lil Ġesù fid-deżert**

L-Ispirtu s-Santu, “sieħeb inseparabbli ta’ Kristu” (Bażilju ta’ Ċesarea), jimbotta b’ċerta qawwa (vb. «ἐκβάλλω», tr. *ekbállō*; cfr *Mk* 1:43) lil Ġesù sabiex iwettaq l-opra tas-salvazzjoni tiegħu. Kif fil-bidu l-Ispirtu sawwar il-ħolqien mill-kaos-taħwid, hekk issa *joħroġ* lil Ġesù sabiex jibda l-*eżodu* tal-Poplu tal-Patt il-Ġdid mid-dlamijiet u d-dell tal-mewt għad-dawl tas-salvazzjoni. Id-deżert mhuwiex biss post ġeografiku (dak tal-Lhudija) imma wkoll teoloġiku: huwa l-post tal-interjorità, fejn fl-intimità tiegħu l-bniedem jiġi mġarrab, ittentat u anke meħlus. Huwa l-imkien fejn il-Poplu jiġi ffurmat bħala wieħed ħieles qalb ir-reżistenżi li sikwit juri lejn il-Mulej li ħelsu mill-jasar tal-Eġittu u għamel Patt miegħu (cfr *Dt* 8:2-6; S 95:8-10). Huwa anke l-post fejn il-bniedem iġarrab il-qrubija ta’ Alla (cfr *Ħos* 2:16). Jista’ wkoll ikun il-post tal-ħarba tal-bniedem imbeżża’, li jduq il-morr tal-falliment tal-aspettattivi, il-missjoni u l-ħolm tiegħu, fejn jitqabad biex jafda fir-riżorsi ta’ Alla-li-jipprovdi aktar milli jafda fil-ħiliet tiegħu (il-profeta Elija cfr *1Slat* 9:1-10).

Żmien ir-Randan huwa l-*mument tat-taqlib*, fejn niltaqgħu mal-għera u n-nixfa reali li hemm f’qalbna u niffaċċjaw l-inkoerenzi, l-infedeltajiet, il-biżgħat u l-kompromessi tagħna quddiem dak Alla li jħobbna u jsus warajna. Is-sobrejità tal-liturġija u tal-ikel, flimkien ma’ mumenti prolungati ta’ talb u silenzju jgħinuna nħallu l-Ispirtu ta’ Alla joħroġna mill-*comfort zones* tagħna u noqogħdu fid-dawl tal-verità u tal-awtentiċità. Isir il-mument tal-*ħolqien ġdid* fejn tissawwar mill-ġdid l-*armonija interjuri* li hija frott taqbida. Jeħtieġ inkunu doċli u bħal Elija fid-deżert inħallu lill-*anġlu* ta’ Alla jbiddel il-ħarba tagħna f’pellegrinaġġ: mhemmx sens li niltaqgħu mal-għera tagħna jekk mhux biex niftakru li għeruqna jeħtieġ inniżluhom fl-imħabba ta’ Alla biex fi Kristu rebbieħ fuq ix-Xitan nirbħu aħna wkoll u nkomplu l-*eżodu* tagħna mid-dlam għad-dawl, mill-mewt għall-ħajja (cfr «Pedagogia dell’angelo» fi Bruno Secondin, *Profeti del Dio vivente. In cammino con Elia*, Padova – Città del Vaticano 2015, 77).

*Ġesù jkellimna fuq il-futur miftuħ beraħ mill-ħniena tal-Missier. Li nittamaw flimkien miegħu u grazzi għalih ifisser nemmnu li l-istorja ma tagħlaqx mal-iżbalji tagħna, mal-vjolenzi u l-inġustizzji tagħna u mad-dnub li jsallab ’l-Imħabba. Ifisser li mill-Qalb miftuħa tiegħu nirċievu l-maħfra tal-Missier.* Franġisku, *Messaġġ għar-Randan 2021*.

**U baqa’ fid-deżert erbgħin jum, jiġġarrab mix-Xitan.**

Il-perijodu ta’ żmien li Ġesù jqatta’ fid-deżert huma simbolu taż-żmien tal-pellegrinaġġ tal-Poplu l-Magħżul lejn l-Art Imwiegħda li matulu l-Mulej mexxieh biex iċekknu u jġarrbu «ħalli jkun jaf x’għandek f’qalbek, jekk tridx toqgħod għall-kmandamenti tiegħu jew le» (*Dt* 8:2; cfr *Num* 14:33; *Dt* 1:3; 2:7; 2:16). L-«erbgħin jum» ifissru għalhekk esperjenza profonda li ttul fiż-żmien li fiha sseħħ it-taqbida neċessarja fil-passaġġ għall-ħelsien. *Mk* ma jsemmix it-tliet tentazzjonijiet li nsibu fis-Sinottiċi l-oħrajn (cfr *Mt* 4:11; *Lq* 4:1-13), imma jippreżenta t-tiġrib mix-Xitan bħala esperjenza kontinwa matul l-erbgħin jum u fil-ministeru pubbliku ta’ Ġesù. Ix-Xitan (gr. «Σατανᾶς») hu dak li jħuf fid-deżert (cfr *Mt* 12:43; *Lq* 11:24; *Lev* 16:10; *Tob* 8:3; *Is* 13:21) sabiex jifred lill-bniedem minn Alla. Fil-ħajja ta’ Ġesù, wara l-esperjenza tad-deżert, ix-Xitan ikompli jġarrab lil Ġesù biex jitbiegħed mill-pjan tal-Missier permezz ta’ figuri oħrajn, kemm mill-grupp estern – il-Fariżej (cfr *Mk* 12:15) – kif ukoll minn dak ta’ ġewwa – Xmun Pietru (cfr *Mk* 8:32). It-tentazzjoni kontinwa tax-Xitan lil Ġesù hija dik li jwettaq il-missjoni tiegħu b’mod differenti mir-rieda tal-Missier. Id-deżert ifakkar fost l-oħrajn fil-post fejn David ħarab minn Sawl sabiex jakkwista l-poter tas-saltna tiegħu (cfr *1Sam* 23:24; 26:3; *1Kron* 12:1-21). Ġesù jitqabad kontra t-tentazzjoni li jkun «bin David» fis-sens li jkun *bħal* David fil-mod kif jinawgura s-Saltna ta’ Alla, tant li kontinwament isikket l-ispirti ħżiena li jippruvaw ixandru l-identità tiegħu biss f’termini ta’ poter (cfr *Mk* 12:35-37; 1:24.34.37; 3:11; 8:11.33; 10:3; 15:29-32). Dan jidher b’mod ċar fil-konfront ma’ Xmun Pietru li jipprova jbiegħdu mis-Salib: «Itlaq minn quddiemi, ja xitan, għax m’intix taħseb fil-ħwejjeġ ta’ Alla, imma f’dawk tal-bnedmin!» (*Mk* 8:32). Fl-aħħar mill-aħħar, it-tliet tentazzjonijiet fid-dimensjonijiet tar-relazzjoni miegħi nnifsi (*eros* – *libido amandi*); mal-oġġetti (*libido possidendi*) u mal-oħrajn (*libido dominandi*) huma dawk sabiex Ġesù jippreżenta saltna mundana, prepotenti u arroganti minflok dik umli li turi lilha nnifisha ċkejkna bħal żerriegħa tal-mustarda (cfr *Mk* 4:30-32): “Il-poter hu wkoll ir-rieda li tibni xi ħaġa, li tikkollabora fil-binja ta’ din id-dinja, li toħroġ mill-oħrajn (il-potenzjal) il-ħajja, li taqdi lill-ħajja, sabiex il-ħajja li Alla tana tkun tista’ twarrad f’bosta oħrajn” (Anselm Grün, *Autostima e accettazione dell’ombra*, Cinisello Balsamo 1998, 107).

Żmien ir-Randan huwa l-*mument tal-kontemplazzjoni* ta’ Ġesù Msallab-Irxoxt, is-Saċerdot il-Kbir u Waħdieni tal-Patt il-Ġdid. Il-vanġeli tas-Sena B jgħinuna nikkontemplaw lil Ġesù, Rebbieħ fuq ix-Xitan (I Ħadd – *Mk* 1:12-15) u mlibbes bis-sebħ u l-ġmiel (II Ħadd – *Mk* 9:1-9), bħala l-Iben ubbidjenti għar-rieda tal-Missier sal-mewt tas-Salib u l-qawmien fil-glorja: hu l-*ġisem mogħti*, it-Tempju li jinħatt mill-midinbin u jerġa’ jinbena bil-qawwa tal-Missier (III Ħadd – *Ġw* 2:13-25); hu l-*iben mibgħut* mill-Missier mhux biex jikkundanna d-dinja imma biex isalvaha (IV Ħadd – *Ġw* 3:14-21); hu l-*ħabba mwaqqgħa fl-art* sabiex tmut u tagħti l-frott ta’ ħajja ġdida (V Ħadd – *Ġw* 12:20-33). Il-meditazzjoni tal-Kelma ta’ Alla ta’ kuljum tgħinna sabiex nirbħu t-tentazzjoni tax-Xitan biex nibnu saltna (u saċerdozju) li mhijiex dik ta’ Ġesù Kristu: “Id-drawwa tal-*lectio divina*, l-eżerċizzju li nimmeditaw u nitolbu l-Kelma, magħmul bil-fidi, jistgħu jorbtu mill-ġdid l-għaqda tal-qalb tagħna mġarrba u mwaqqgħa fi kriżi mill-insinwazzjonijiet tal-ħsieb ħażin. Għalhekk, il-missirijiet tad-deżert, konvinti kif kienu li l-qari waħdu ta’ silta mill-Iskrittura timla lid-demonji bil-biża’, jagħtu l-parir li nduru lejn il-Bibbja, speċjalment billi nitgħallmu bl-amment xi siltiet minnha, biex nitqabdu b’suċċess kontra d-demonji: garanzija kbira kontra d-dnub – jgħidulna l-*padres* – hija l-qari tal-Iskrittura” (Enzo Bianchi, *Una lotta per la vita*, Cinisello Balsamo 2021, 53-54). “[...] Bir-rebħ tiegħu fuq il-qerq kollu tax-xitan, għallimna nwarrbu l-ħmira tal-ħażen” (*Prefazju – I Ħadd Randan*).

*F’dan iż-żmien tar-Randan, li nilqgħu u ngħixu l-Verità li dehret fi Kristu jfisser qabelxejn inħallu l-Kelma ta’ Alla tilħaqna, li tiġi mgħoddija lilna, minn ġenerazzjoni għall-oħra, mill-Knisja. Din il-Verità mhix xi kostruzzjoni tal-intellett, irriservata biss għal ftit imħuħ magħżula, superjuri jew distinti, imma hija messaġġ li nirċievu u nistgħu nifhmu grazzi għall-intelliġenza tal-qalb, miftuħa għall-kobor ta’ Alla li jħobbna qabel aħna stess biss nintebħu. Din il-Verità hija Kristu nnifsu, li ħa fuqu l-umanità kollha tagħna u sar Triq – esiġenti imma miftuħa għal kulħadd – li twassal għall-milja tal-Ħajja.* Franġisku, *Messaġġ għar-Randan 2021*.

**Kien jgħix mal-bhejjem selvaġġi, u kienu jaqduh l-anġli.**

Aktar milli sempliċi element deskrittiv, ir-riferiment għall-(ko-)eżistenza ta’ Kristu «mal-bhejjem selvaġġi» tesprimi r-restawrazzjoni tal-armonija fil-ħolqien li l-ewwel Adam kien tilef frott il-waqgħa fid-dnub (cfr *Ġen* 1:26-25; 2:19-20). Filwaqt li l-ewwel bniedem kien tqarraq mis-serp, li «kien l-aktar wieħed li jilħaqlu fost l-annimali selvaġġi kollha li kien għamel il-Mulej Alla» (*Ġen* 3:1), issa Ġesù, Adam il-ġdid (cf. *1Kor* 15:45-46), huwa dak li jġib ir-rikonċiljazzjoni u l-integrazzjoni ta’ dak li huwa «selvaġġ» fin-natura, f’sottomissjoni u armonizzazzjoni mal-ħsieb tal-Ħallieq li sawwar kollox (cfr *Is* 11:6-8). Il-qawwa u s-superjorità ta’ Kristu tidher ukoll fil-fatt li jiġi moqdi mill-anġli (cfr *S* 91:11-13) – dan iseħħ anke matul il-Vanġelu f’diversi persuni li jaqduh fil-missjoni tiegħu (cfr *Mk* 8:38; 13:27.32; 15:40-41). Kristu għalhekk jidher bħala veru Alla u veru bniedem, li jwassal il-qawwa ta’ Alla bl-għixien ta’ umanità umli, armonjuża, irrikonċiljata mas-sema u mal-art permezz tat-tneżżigħ tiegħu nnifsu (*kenosis*) sal-mewt tas-salib (cfr *Fil* 2:6-7).

Żmien ir-Randan huwa l-*mument tal-qawwa* sabiex niftħu qalbna għas-setgħa ta’ Kristu biex ma nitkaxkrux mill-passjonijiet tagħna. Ġesù jippreżentalna s-*setgħa vera* li ma tinsabx fil-ħakma fuq l-oħrajn jew f’ħajja mgħixha skont l-aptiti tal-“jien” tiegħi, imma f’*qawwa li tagħti lilha nnifisha:* “[...] ta’ min jinnota kif Kristu jeqred il-mewt u l-qerq tagħha billi jagħti lill-mewt sens għal kollox oppost minn dak tad-dnub: jagħmel mill-mewt tiegħu l-manifestazzjoni sħiħa tal-karità u l-imħabba ta’ Alla. Allura mhix xi ħaġa marbuta mal-awto-affermazzjoni, imma mas-sagrifiċċju tiegħu nnifsu għall-imħabba. Kristu qered il-mewt għax għamel minnu nnifsu sagrifiċċju” (Marko I. Rupnik, *L’arte della vita. Il quotidiano nella bellezza*, Roma 2011, 99). Is-sawm huwa eżerċizzju tar-rieda u tal-ħsieb biex wieħed jiskopri mill-ġdid l-imħabba ta’ Alla u jinqata’ minn kull forma ta’ jasar li jtaqqalha. Huwa mod konkret biex nifhmu li s-sejħa li qed issirilna mhijiex waħda astratta imma tħaddan ir-realtà kollha tagħna: “Hu, għal erbgħin jum, iċċaħħad mill-ikel tal-art, biex bis-sawma tiegħu jqaddes din il-għamla ta’ tgħakkis” (*Prefazju – I Ħadd Randan*). Is-sawm – u miegħu t-talb u l-karità – ma jridx ikun biss fl-intenzjoni imma fl-azzjoni konkreta: “Li naċċettaw li s-salvazzjoni tal-bniedem tgħaddi permezz tal-esperjenzi tal-ġisem u għaldaqstant permezz ta’ forom ta’ talb liturġiku u personali, ġesti konkreti ta’ attenzjoni solidali lejn l-emarġinati u ċ-ċkejknin (*ultimi*) u anke permezz tar-relazzjoni tagħna mal-ikel, ifisser nagħrfu li l-bniedem sħiħ hu suġġett għad-dnub u l-bniedem sħiħ hu oġġett tal-azzjoni salvifika ta’ Alla. Il-ġisem tagħna, meta jitlob, meta jwettaq jew jirċievi ġesti ta’ karità, jew meta qed jassumi l-ikel jew jastjeni milli jiekol, hu l-paġna li fuqha jistgħu jitniżżlu s-sinjali l-fallimenti tagħna, iżda wkoll tar-rebħa tagħna flimkien ma’ Kristu” (CEI, *La celebrazione della Quaresima. Un cammino educante nell’alleanza con Dio* (marzo 2017): https://liturgico.chiesacattolica.it).

*Ir-Randan hu żmien biex nemmnu, jew aħjar biex nilqgħu lil Alla f’ħajjitna u nħalluh “jgħammar” fina (ara Ġw 14:23). Insumu jfisser neħilsu lil ħajjitna minn dak li qed itaqqalha, anki mill-baraxx ta’ informazzjoni – vera jew falza – u mill-prodotti ta’ konsum, biex niftħu l-bibien ta’ qalbna għal Dak li jasal għandna fqir minn kollox, imma “mimli bil-grazzja u l-verità” (Ġw 1:14): l-Iben ta’ Alla l-Feddej.* Franġisku, *Messaġġ għar-Randan 2021*.

**Wara li arrestaw lil Ġwanni, Ġesù mar il-Galilija jxandar l-Evanġelju ta’ Alla u jgħid: «Iż-żmien huwa mitmum, u s-Saltna ta’ Alla waslet; indmu u emmnu fl-Evanġelju».**

L-aħbar ċentrali mhijiex dik tal-kastigi ta’ Alla lill-midinbin, imma dik ta’ “Bxara Tajba” tal-miġja ta’ Alla li m’għadux aktar imbiegħed jew mistenni imma diġà jinsab hawn isaltan fil-qlub tal-bnedmin, f’dik is-Saltna li tibda *issa* u *tintemm* x’imkien ieħor, fl-aħħar taż-żminijiet: «Araw, issa hu ż-żmien tajjeb; araw, issa hu jum is-salvazzjoni!» (*2Kor* 6:2). Quddiem dan id-don tas-salvazzjoni l-bniedem mistenni jwieġeb b’bidla radikali (gr. «[μετανοεῖτε](https://www.laparola.net/greco/parola.php?p=%CE%BC%CE%B5%CF%84%CE%B1%CE%BD%CE%BF%E1%BD%B3%CF%89" \o "μετανοέω verb: 2nd person present active imperative plural)») tal-ħajja tiegħu u jdur lejn is-Salvatur tiegħu huwa u jafda-jemmen fiH.

Żmien ir-Randan huwa l-*mument tar-radikalità* fejn inqiegħdu lilna nfusna f’eżami tal-kuxjenza li jgħinna naraw aħjar il-motivazzjonijiet tagħna. Dan nagħmluh speċjalment jekk nilqgħu l-Verità u l-Imħabba ta’ Kristu u ngħixuha fil-karità konkreta ta’ bejnietna. L-ewwel qari tal-Ħdud jippreżentalna d-dimensjoni tal-Patt matul l-istorja tas-salvazzjoni u jista’ jgħinna nerġgħu ndawru ħajjitna lejn Alla li jħobbna, li hu *fidil*, kemm-il darba nħallu l-“umdu” tal-Magħmudija li rċivejna jxarrab bi Kristu d-diversi “kontenuti” tan-natura umana tagħna. Huwa Alla li jagħti d-*don* tal-Patt wara d-dilluvju (I Ħadd – *Ġen* 9:8-15), li *jbierek* il-qalb li lesta toffrilu kollox (II Ħadd – *Ġen* 22), li *jagħti l-liġi* li tħares il-libertà tal-Poplu (III Ħadd – *Eż* 20:1-17), li *jreġġa’ lura* lill-Poplu mill-eżilju (IV Ħadd – *2Kron* 36:14-16.19-23) u li *jikteb fil-qalb* il-Patt il-Ġdid tiegħu (V Ħadd – *Ġer* 31:31-34). Don – barka – libertà – maħfra – interjorità huma kollha aspetti tal-għotja ta’ Kristu għalina u li aħna msejħin inwieġbu għaliha billi norjentaw ħajjitna lejh u nkunu *ministri ta’ dan il-Patt* ma’ ħutna l-bnedmin (cfr *2Kor* 3:6).

*Ngħixu Randan ta’ karità jfisser nieħdu ħsieb ta’ min jinsab f’qagħda ta’ tbatija, telqa jew biża’ minħabba l-pandemija tal-Covid-19. Fi żmien ta’ inċertezza kbira dwar x’se jiġri għada, aħna u niftakru fil-kelma ta’ Alla lill-Qaddej tiegħu: “La tibżax, għax jien fdejtek” (Iż 43:1), ejjew noffru bil-karità tagħna kelma ta’ fiduċja, u lil ħaddieħor ngħinuh iħoss li Alla jħobbu bħala ibnu u bintu.*

Franġisku, *Messaġġ għar-Randan 2021*.